Dan Bogdanov

Dan Bogdanov (sündinud 28. veebruaril 1983 Pärnus) on eesti informaatikateadlane, Eesti Teaduste Akadeemia liige (alates 2022). Ta on tehnoloogiafirma Cybernetica AS infoturbeinstituudi direktor (alates 2021) ning tema teadustöö keskendub turvalist andmetöötlust võimaldavate tehnoloogiate arendamisele. Esimene kokkupuude arvutitega oli Dan Bogdanovil 6-aastaselt ja veel kooliõpilasena lõi ta võrgupõhise arvutimängu "DarkSide Tetris: The Second Block". Ta lõpetas 2001. aastal kuldmedaliga Pärnu Sütevaka Humanitaargümnaasium ja asus seejärel õppima Tartu Ülikooli, kus omandas 2005. aastal bakalaureusekraadi informaatikas ja 2007. aastal magistrikraadi samal erialal. 2007. aastal asus ta tööle ettevõttesse Cybernetica AS, kus sai oma juhtimise alla terve meeskonna ning tegeles Sharemind programmi arendamisega. Selle tarkvaralahenduse vastu näitas üles huvi ka DARPA, mis sõlmis 2011. aasta kevadel Cyberneticaga umbes 700 000 dollari suuruse lepingu. Bogdanov kaitses 2013. aastal Tartu Ülikoolis väitekirja "Sharemind: programmable secure computations with practical applications" (Sharemind: programmeeritav turvaline arvutussüsteem praktiliste rakendustega). Tema doktoritöö juhendaja oli Sven Laur. 2022. aastal kandideeris ta koos Alvo Aabloo ja Maarja Grossberg-Kuusega Eesti Teaduste Akadeemia akadeemiku kohale arvuti- ja tehnikateaduste valdkonnas ning osutus valituks. Ta kuulub akadeemias informaatika ja tehnikateaduste osakonda ning on akadeemia küberturvalisuse komisjoni esimees. Dan Bogdanovi teadustöö põhifookus on olnud arvutiteaduse meetoditega riikide ja ettevõtete andmetöötluse turvalisemaks muutmisel. Teadustöö eesmärk on edendada tulevikutehnoloogiate (nt tehisintellekt, personaalmeditsiin) kasutuselevõttu nii, et riigid või isikud ei kaotaks kontrolli tehnoloogia üle. Tema eestvedamisel on ehitatud üles turvalise arvutamise tehnoloogiate teadussuund, jõutud Eesti (ja ümberkaudsete riikide) esimeste projektideni Ameerika Ühendriikide Kaitseministeeriumi teadusagentuuriga DARPA ning viidud mitmeid uusi tehnoloogiaid rakendusuuringute ja pilootkatsetusteni. 2015 – Valgetähe IV klassi teenetemärk 2016 – Noore IT-teadlase preemia 2007 – Eesti üliõpilaste teadustööde riiklik konkurss 2007. aastal – III preemia magistritööde arvestuses loodusteaduste ja tehnika valdkonnas töö "Kuidas teha turvaliselt arvutusi ühissalastatud andmetega" eest 2002 – Expo Science Europe 2002 – peaauhind inseneriteaduste kategoorias töö "Meetod kahe punkti vahelise lühima tee leidmiseks etteantud kolmemõõtmelisel maastikul" 2010 – ITL-i Ustus Aguri doktorandistipendium Vabal ajal tegeleb Dan Bogdanov laua-, arvuti-, kaardi- ja pallimängudega. Ta on loonud arvutimänge, aidanud korraldada võrgupidusid Pärnus ja mujal ning turniire kogumiskaardimängus "Magic: The Gathering". "Teaduste Akadeemia sai juurde kolm uut akadeemikut" Eesti Teaduste Akadeemia, 7. detsember 2022 "30-aastane eestlane aitab Pentagonil kosmoseliiklust reguleerida" ERR, 3. aprill 2013 Dan Bogdanov Eesti Teadusinfosüsteemis "Kolmele akadeemikukohale kandideerib kaheksa teadlast" Sirp, 14. oktoober 2022 Teaduste Akadeemia juures alustas tööd küberturvalisuse komisjon "Presidendilt saab tänavu teenetemärgi 99 inimest" ERR, 4. veebruar 2015 "Dan Bogdanov saab presidendilt noore IT-teadlase eripreemia" ITuudised.ee, 8. veebruar 2016 "Bogdanovi koduleht". Originaali arhiivikoopia seisuga 4. jaanuar 2014. Vaadatud 19. mail 2013. Dan Bogdanov Eesti Teadusinfosüsteemis Dan Bogdanov Eesti Teaduste Akadeemia koduleht Koduleht